《听照旷尘外琴》
宋代·李处权

老全冰玉姿，不受一滓尘。
弹琴看飞鸿，自是千载人。
幽兰写国看，白雪回阳春。
邈视嵇阮流，不肯加冠巾。
丝桐得心法，二子入室亲。
高山与流水，领略难具陈。
前年出关意，浩荡谁能驯。
跌足兵火围，所遇多苦辛。
却来湖上寺，翳拂坐石门。
颇有名胜士，宛然交道存。
寄书亦及我，匪但通寒温。
问我能来无，愧负匏瓜身。
翩然如野鹤，接羽凌秋旻。
过我晋陵郡，促轸风露新。
谐和下鸾凤，幽怨出鬼神。
老全殆不没，千古名知津。
漂流更丧乱，我生乃不辰。
见子颜色开，慰我羁旅魂。
我心亦清苦，久愿丘壑邻。
何时舟载月，一弄秋江滨。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。